b'\n_START_ARTICLE_\nChandler Bing\n_START_SECTION_\nPersoonallisuus\n_START_PARAGRAPH_\nChandler on persoonaltaan hauska ja rakastettava. H\xc3\xa4n on tai yritt\xc3\xa4\xc3\xa4 olla vitsik\xc3\xa4s, ja onnistuu siin\xc3\xa4 usein. Joskus Chandleria erehdyt\xc3\xa4\xc3\xa4n luulemaan homoseksuaaliksi, ja t\xc3\xa4m\xc3\xa4 johtuu usein nimenomaan h\xc3\xa4nen persoonastaan. Esimerkiksi hyvinkin vakavassa tilanteessa Chandler yritt\xc3\xa4\xc3\xa4 kevent\xc3\xa4\xc3\xa4 hetke\xc3\xa4 vitsailemalla. H\xc3\xa4n my\xc3\xb6s vitsailee aina kun j\xc3\xa4\xc3\xa4 alakynteen. Jos h\xc3\xa4nen vitsins\xc3\xa4 eiv\xc3\xa4t naurata muita, h\xc3\xa4n yritt\xc3\xa4\xc3\xa4 paeta tilanteesta muulla tavoin. H\xc3\xa4n aloitti tupakoinnin 9-vuotiaana, ahdistuttuaan vanhempiensa erosta. Frendit pakottivat h\xc3\xa4net lopettamaan tupakanpolton, mutta silloin t\xc3\xa4ll\xc3\xb6in h\xc3\xa4n on ratkennut polttamaan v\xc3\xa4h\xc3\xa4ksi aikaa.\n_START_SECTION_\nPerhe\n_START_PARAGRAPH_\nChandlerilla on skotlantilaisia sukujuuria. Chandler Bing on romanttisten romaanien kirjoittajan Nora Tylerin Bingin ja transvestiitin tanssijan Charles Bingin poika. H\xc3\xa4nen lapsuutensa oli traumaattinen, koska h\xc3\xa4nen vanhempansa erosivat Charlesin touhuttua allaspojan kanssa. T\xc3\xa4st\xc3\xa4 tapauksesta Chandlerille on j\xc3\xa4\xc3\xa4nyt huonoja muistoja jotka vaivaavat h\xc3\xa4nt\xc3\xa4 viel\xc3\xa4 my\xc3\xb6hemminkin el\xc3\xa4m\xc3\xa4ss\xc3\xa4. H\xc3\xa4nen is\xc3\xa4ll\xc3\xa4\xc3\xa4n on burlesque esitys Las Vegasissa, nimelt\xc3\xa4\xc3\xa4n Viva las Gay-gas. H\xc3\xa4n esiintyy nimell\xc3\xa4 Helena Handbasket.\n_START_SECTION_\nNaissuhteet\n_START_PARAGRAPH_\nChandlerilla on ollut useita naissuhteita, jotka p\xc3\xa4\xc3\xa4ttyiv\xc3\xa4t usein hyvin huonosti. H\xc3\xa4n tapasi Rossin siskon Monica Gellerin sek\xc3\xa4 h\xc3\xa4nen yst\xc3\xa4v\xc3\xa4ns\xc3\xa4 Rachel Greenin ollessaan kiitosp\xc3\xa4iv\xc3\xa4n\xc3\xa4 Rossin perheen luona. Chandler muutti my\xc3\xb6hemmin asuntoon numero 19, jonka k\xc3\xa4yt\xc3\xa4v\xc3\xa4n toisella puolella Monica ja Phoebe Buffay asuivat. Chandlerin k\xc3\xa4mppikseksi tuli my\xc3\xb6hemmin n\xc3\xa4yttelij\xc3\xa4 Joey Tribbiani, jonka kanssa h\xc3\xa4n asui kunnes muutti Monican kanssa yhteen. Chandler avioitui my\xc3\xb6hemmin Monican kanssa.\n_START_SECTION_\nJanice\n_START_PARAGRAPH_\nJanicen kanssa Chandlerilla on ollut suhde useita kertoja. Suhde kesti yleens\xc3\xa4 vain pari p\xc3\xa4iv\xc3\xa4\xc3\xa4, kunnes Chandler j\xc3\xa4tti h\xc3\xa4net t\xc3\xa4m\xc3\xa4n \xc3\xa4rsytt\xc3\xa4vien luonteenpiirteiden vuoksi. Kolmannella tuotantokaudella Chandlerilla ja Janicella oli vakava suhde, joka kuitenkin p\xc3\xa4\xc3\xa4ttyi, kun Janice palasi ex-miehens\xc3\xa4 kanssa yhteen. T\xc3\xa4m\xc3\xa4n j\xc3\xa4lkeen heill\xc3\xa4 oli viel\xc3\xa4 kerran lyhytkestoinen suhde, jonka Chandler p\xc3\xa4\xc3\xa4tti v\xc3\xa4itt\xc3\xa4m\xc3\xa4ll\xc3\xa4 muuttavansa Jemeniin. Syy suhteiden lyhytkestoisuuteen on Janicen \xc3\xa4rsytt\xc3\xa4v\xc3\xa4 persoona ja nasaalinen sek\xc3\xa4 kova\xc3\xa4\xc3\xa4ninen nauru. Muutkaan sarjan p\xc3\xa4\xc3\xa4henkil\xc3\xb6t eiv\xc3\xa4t juurikaan tykk\xc3\xa4\xc3\xa4 h\xc3\xa4nest\xc3\xa4.\n_START_SECTION_\nKathy\n_START_PARAGRAPH_\nKathy oli Joeyn naisyst\xc3\xa4v\xc3\xa4, johon Chandler vahingossa rakastui. Chandler oli juuri aikomassa iske\xc3\xa4 h\xc3\xa4net, kun h\xc3\xa4n sai tiet\xc3\xa4\xc3\xa4, ett\xc3\xa4 nainen odotti Joeya treffeille. T\xc3\xa4m\xc3\xa4n j\xc3\xa4lkeen h\xc3\xa4n nopeasti rakastui Kathyyn, varsinkin heid\xc3\xa4n \xc3\xb6isen juttelutuokion j\xc3\xa4lkeen. Tunne oli molemminpuolinen, ja er\xc3\xa4\xc3\xa4n\xc3\xa4 iltana Joeyn ollessa poissa he suutelivat. Kathy j\xc3\xa4tti Joeyn ja sanoi, ett\xc3\xa4 h\xc3\xa4nell\xc3\xa4 on tunteita er\xc3\xa4st\xc3\xa4 toista kohtaan. Chandler paljasti Joeylle tunteensa ja yst\xc3\xa4vyys meni hetkeksi katkolle. Chandlerin vietetty\xc3\xa4 kiitosp\xc3\xa4iv\xc3\xa4aterian laatikossa Joey antoi anteeksi. Chandler ja Kathy seurustelivat hetken aikaa, mutta suhde p\xc3\xa4\xc3\xa4ttyi, kun riidan seurauksena Kathy petti Chandleria.\n_START_SECTION_\nMonica\n_START_PARAGRAPH_\nFrendien ollessa Lontoossa viett\xc3\xa4m\xc3\xa4ss\xc3\xa4 Rossin ja Emilyn h\xc3\xa4it\xc3\xa4, Chandler ja Monica ajautuivat s\xc3\xa4nkyyn. He sopivat aluksi, ett\xc3\xa4 kun he palaavat kotiin, kaikki pysyy ennallaan, mutta se ei kuitenkaan onnistunut ja he aloittivat salasuhteen. Lopulta suhde paljastui muille ja Monica ja Chandler tunnustivat toisillensa rakkautensa. Ensimm\xc3\xa4iseksi suhteesta sai tiet\xc3\xa4\xc3\xa4 Joey, joka joutui piilottelemaan asiaa monia kertoja laittamalla itsens\xc3\xa4 noloon asemaan. Ross sai tiet\xc3\xa4\xc3\xa4 suhteesta viimeiseksi n\xc3\xa4hdess\xc3\xa4\xc3\xa4n parin harrastamassa seksi\xc3\xa4 asunnonsa ikkunasta. Ross oli Monican veli, joten aluksi h\xc3\xa4n ei suhtautunut asiaan hyvin, mutta saadessaan tiet\xc3\xa4\xc3\xa4 parin v\xc3\xa4lisest\xc3\xa4 rakkaudesta, h\xc3\xa4nen n\xc3\xa4k\xc3\xb6kulmansa muuttui. Todellisuudessa Monica oli tullut etsim\xc3\xa4\xc3\xa4n Joeyta Chandlerin hotellihuoneesta. Frendien ollessa Las Vegasissa Monica ja Chandler aikoivat menn\xc3\xa4 naimisiin, mutta tajusivat h\xc3\xa4tik\xc3\xb6iv\xc3\xa4ns\xc3\xa4. He kuitenkin muuttivat yhteen ja kuudennen tuotantokauden lopussa Chandler kosi Monicaa. H\xc3\xa4it\xc3\xa4 juhlittiin vuotta my\xc3\xb6hemmin. Joey toimi heid\xc3\xa4n pappinaan saatuaan luvan siihen internetist\xc3\xa4._NEWLINE_Viimeisell\xc3\xa4 tuotantokaudella he ostivat uuden asunnon ja adoptoivat kaksoset, jotka nimesiv\xc3\xa4t Ericaksi (lasten \xc3\xa4idin mukaan) ja Jackiksi (Monican is\xc3\xa4n mukaan). Chandlerilla oli muutamaan otteeseen ongelmia Monican entisen miesyst\xc3\xa4v\xc3\xa4n Richardin (Tom Selleck) kanssa, joka oli heid\xc3\xa4nkin suhteensa aikana yh\xc3\xa4 rakastunut Monicaan.\n_START_SECTION_\nYst\xc3\xa4vyys Joeyn kanssa\n_START_PARAGRAPH_\nChandler tunnetusti jakoi asuntonsa parhaan yst\xc3\xa4v\xc3\xa4ns\xc3\xa4 Joey Tribbianin kanssa. Heid\xc3\xa4n asunnostaan tuli yksi t\xc3\xa4rkeist\xc3\xa4 kuvauskohteista sarjassa ja oli yksi muutamista porukan tapaamispaikoista. Kaksikolla oli yksi pidetyimmist\xc3\xa4 ja kest\xc3\xa4vimmist\xc3\xa4 yst\xc3\xa4vyyssuhteista tilannekomedioiden historiassa ja se sis\xc3\xa4lsi paljon humoristisia tilanteita._NEWLINE_Heid\xc3\xa4n seikkailuihinsa kuuluvat muun muassa Rossin pojan Benin hukkaaminen bussiin sek\xc3\xa4 isojen tv-tuolien ostaminen. Joey my\xc3\xb6s rakensi "viihdekeskuksen", joka oli niin iso, ett\xc3\xa4 se peitti osittain molempien makuuhuoneiden ovet. Lopulta he p\xc3\xa4\xc3\xa4ttiv\xc3\xa4t myyd\xc3\xa4 sen, mutta Joey huijattiin menem\xc3\xa4\xc3\xa4n yhteen kaapin laatikoista, jonka huijari sulki ja varasti kaikki heid\xc3\xa4n huonekalunsa ja arvokkaat tavaransa (viihdekeskusta lukuun ottamatta). Kaksikko vaihtoi sitten viihdekeskuksen kanoottiin. He omistivat my\xc3\xb6s tipun, josta my\xc3\xb6hemmin kasvoi kukko, sek\xc3\xa4 ankan. Tuttuja kohtauksia sarjassa olivat my\xc3\xb6s heid\xc3\xa4n p\xc3\xb6yt\xc3\xa4jalkapallopelins\xc3\xa4 sek\xc3\xa4 Baywatchin katsominen._NEWLINE_Kaksikon tiet erkanivat hetkeksi Joeyn muuttaessa omaan asuntoonsa kokeillessaan yksin asumista. Sill\xc3\xa4 aikaa Chandler valitsi itselleen uuden k\xc3\xa4mppiksen Eddien josta h\xc3\xa4n ei my\xc3\xb6hemmin p\xc3\xa4\xc3\xa4syt melkein mill\xc3\xa4\xc3\xa4n eroon. Lopulta Joeyn P\xc3\xa4ivien viem\xc3\xa4\xc3\xa4 -hahmo Dr. Drake Ramoray poistettiin sarjasta ja h\xc3\xa4n muutti rahapulan (ja ik\xc3\xa4v\xc3\xa4n) vuoksi takaisin Chandlerin luokse._NEWLINE_Chandlerin muutettua Monican luokse Joey ja Chandler pysyiv\xc3\xa4t yh\xc3\xa4 l\xc3\xa4heisin\xc3\xa4 ollessaan naapureita. Viimeisess\xc3\xa4 jaksossa Monica tuhosi kaksikon p\xc3\xb6yt\xc3\xa4jalkapallop\xc3\xb6yd\xc3\xa4n pelastaakseen Tipu Jr.:n ja Ankka Jr.:n sen sis\xc3\xa4lt\xc3\xa4. Muuttaessaan uuteen asuntoon Chandler ja Monica kertoivat Joeylle, ett\xc3\xa4 heid\xc3\xa4n asunnossaan tulisi olemaan "Joey-huone" ja h\xc3\xa4n voisi tulla koska vain haluaa.'